याज्ञवल्क्यस्मृतिः/व्यवहाराध्यायः/साक्षिप्रकरणम्
<table>		
		
<td><p>		
	तपस्विनो दानशीलाः कुलीनाः सत्यवादिनः   ।धर्मप्रधाना ऋजवः पुत्रवन्तो धनान्विताः   । । २.६८  । ।	</p>
<td><p>		
	त्र्यवराः साक्षिणो ज्ञेयाः श्रौतस्मार्तक्रियापराः   ।यथाजाति यथावर्णं सर्वे सर्वेषु वा स्मृताः   । । २.६९  । ।	</p>
<td><p>		
	स्त्रीबालवृद्धकितव मत्तोन्मत्ताभिशस्तकाः   ।रङ्गावतारिपाखण्डि कूटकृद्विकलेन्द्रियाः   । । २.७०  । ।	</p>
<td><p>		
	पतिताप्तार्थसंबन्धि सहायरिपुतस्कराः   ।साहसी दृष्टदोषश्च निर्धूताद्यास्त्वसाक्षिणः   । । २.७१  । ।	</p>
<td><p>		
	उभयानुमतः साक्षी भवत्येकोऽपि धर्मवित् ।सर्वः साक्षी संग्रहणे चौर्यपारुष्यसाहसे   । । २.७२  । ।	</p>
<td><p>		
	साक्षिणः श्रावयेद्वादि प्रतिवादिसमीपगान्  ।ये पातककृतां लोका महापातकिनां तथा   । । २.७३  । ।	</p>
<td><p>		
	अग्निदानां च ये लोका ये च स्त्रीबालघातिनाम्  ।स तान्सर्वानवाप्नोति यः साक्ष्यं अनृतं वदेत् । । २.७४  । ।	</p>
<td><p>		
	सुकृतं यत्त्वया किंचिज्जन्मान्तरशतैः कृतम्  ।तत्सर्वं तस्य जानीहि यं पराजयसे मृषा   । । २.७५  । ।	</p>
<td><p>		
	अब्रुवन्हि नरः साक्ष्यं ऋणं सदशबन्धकम्  ।राज्ञा सर्वं प्रदाप्यः स्यात्षट्चत्वारिंशकेऽहनि   । । २.७६  । ।	</p>
<td><p>		
	न ददाति हि यः साक्ष्यं जानन्नपि नराधमः   ।स कूटसाक्षिणां पापैस्तुल्यो दण्डेन चैव हि   । । २.७७  । ।	</p>
<td><p>		
	द्वैधे बहूनां वचनं समेषु गुणिनां तथा   ।गुणिद्वैधे तु वचनं ग्राह्यं ये गुणवत्तमाः   । । २.७८  । ।	</p>
<td><p>		
	यस्योचुः साक्षिणः सत्यां प्रतिज्ञां स जयी भवेत् ।अन्यथा वादिनो यस्य ध्रुवस्तस्य पराजयः   । । २.७९  । ।	</p>
<td><p>		
	उक्तेऽपि साक्षिभिः साक्ष्ये यद्यन्ये गुणवत्तमाः   ।द्विगुणा वान्यथा ब्रूयुः कूटाः स्युः पूर्वसाक्षिणः   । । २.८०  । ।	</p>
<td><p>		
	पृथक्पृथग्दण्डनीयाः कूटकृत्साक्षिणस्तथा   ।विवादाद्द्विगुणं दण्डं विवास्यो ब्राह्मणः स्मृतः   । । २.८१  । ।	</p>
<td><p>		
	यः साक्ष्यं श्रावितोऽन्येभ्यो निह्नुते तत्तमोवृतः   ।स दाप्योऽष्टगुणं दण्डं ब्राह्मणं तु विवासयेत् । । २.८२  । ।	</p>
<td><p>		
	वर्णिनां हि वधो यत्र तत्र साक्ष्यनृतं वदेत् ।तत्पावनाय निर्वाप्यश्चरुः सारस्वतो द्विजैः   । । २.८३  । ।	</p>
</table>